ดอกเบี้ย ค่าเงิน เรื่องที่ควรรู้ ไว้คุยกับเพื่อน
โพสต์นี้ ลงทุนแมนจะอธิบายแบบกระชับ ให้เราเข้าใจได้ง่าย ๆ อย่างน้อยให้เรามีความรู้พื้นฐานไว้คุยกับเพื่อนได้ แบบไม่อายใคร
23 มี.ค. 2566

ดอกเบี้ย ค่าเงิน เรื่องที่ควรรู้ ไว้คุยกับเพื่อน /โดย ลงทุนแมน
ทำไมการขึ้นดอกเบี้ยของ FED ถึงกระทบกับเศรษฐกิจทั้งโลก รวมไปถึงค่าเงินบาท
โพสต์นี้ ลงทุนแมนจะอธิบายแบบกระชับ ให้เราเข้าใจได้ง่าย ๆ อย่างน้อยให้เรามีความรู้พื้นฐานไว้คุยกับเพื่อนได้ แบบไม่อายใคร
ถ้าพร้อมแล้ว เริ่มเลย
คำว่า “อัตราดอกเบี้ย” เป็นสิ่งสำคัญที่สุด ที่มีผลกระทบกับระบบเศรษฐกิจ
ดังนั้นถ้าเราเข้าไปเรียนคณะเศรษฐศาสตร์ ไม่ว่าจะมหาวิทยาลัยอะไร สิ่งแรกที่เราต้องเจอ คือ คำว่า “ดอกเบี้ย” ซึ่งจริง ๆ แล้ว คำนี้ควรจะสอนตั้งแต่เด็ก เพราะมันเป็นสิ่งสำคัญต่อชีวิตของทุกคนที่ควรจะรู้
อัตราดอกเบี้ย จะขึ้นอยู่กับธนาคารกลางของแต่ละประเทศเป็นคนกำหนด แต่ธนาคารกลางของประเทศต่าง ๆ อาจต้องดูธนาคารกลางสหรัฐฯ ที่เป็นพี่ใหญ่
ตัวอย่างเช่น ถ้าประเทศนั้นให้ดอกเบี้ยที่ต่ำกว่าสหรัฐฯ มาก เงินก็จะไหลออกจากประเทศไปหมด
แล้วดอกเบี้ยต่ำ หรือดอกเบี้ยสูง มันส่งผลอะไร ?
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ลองนึกภาพว่า ถ้าดอกเบี้ยต่ำ คนจะฝากเงินในธนาคารน้อยลง และนำเงินออกมาใช้จ่ายมากขึ้น หรือบางคนก็ถึงกับไปกู้เงินจากธนาคารที่ให้ดอกเบี้ยต่ำ เพื่อนำไปลงทุน และไปใช้จ่าย
พอเรื่องเป็นแบบนี้ การที่ธนาคารกลางกำหนดให้ ดอกเบี้ยต่ำ ก็แปลได้ว่า ธนาคารกลางต้องการกระตุ้นเศรษฐกิจ เพราะเศรษฐกิจไม่ค่อยดีนัก
ในทางกลับกัน การปรับอัตราดอกเบี้ยขึ้น ก็จะทำไปเพื่อชะลอความร้อนแรงของเศรษฐกิจ หรือเพื่อต่อสู้กับอัตราเงินเฟ้อ เหมือนอย่างที่ธนาคารกลางของแต่ละประเทศทำอยู่ในปัจจุบัน
แล้วทำไม เมื่อธนาคารกลางสหรัฐฯ หรือ FED ปรับอัตราดอกเบี้ยขึ้น ถึงส่งผลให้ดอลลาร์สหรัฐ แข็งค่าขึ้นด้วย ?
เนื่องจากนักลงทุนทั่วโลก จะมองหาการลงทุน ที่ให้ผลตอบแทนที่ดี และมีความเสี่ยงต่ำ
ซึ่งพันธบัตรรัฐบาลสหรัฐฯ หรือ US Bond ก็คือสิ่งนั้น..
ที่บอกว่า US Bond มีความเสี่ยงต่ำ ก็เพราะว่า
- เป็นพันธบัตรที่มีรัฐบาลสหรัฐฯ หนุนหลังอยู่ ซึ่งมีความน่าเชื่อถือสูง
- ที่ผ่านมารัฐบาลสหรัฐฯ ยังไม่เคยผิดนัดชำระหนี้
- เป็นพันธบัตรที่เป็นที่ต้องการของคนทั่วโลก ทำให้มีสภาพคล่องสูง
การที่ FED ปรับอัตราดอกเบี้ยขึ้น ก็จะทำให้เงินลงทุนจากทั่วโลก มีแนวโน้มที่จะไหลเข้ามาซื้อพันธบัตรรัฐบาลสหรัฐฯ มากขึ้น เพื่อคาดหวังผลตอบแทนในรูปของดอกเบี้ยที่จะได้มากขึ้น
ซึ่งนักลงทุนที่จะซื้อ US Bond ก็ต้องแลกเงินให้เป็นสกุลดอลลาร์สหรัฐก่อน ดังนั้นค่าเงินดอลลาร์สหรัฐก็จะแข็งขึ้น และทำให้ค่าเงินสกุลอื่นอ่อนลงโดยเปรียบเทียบ
เรามาดูกันว่า ในช่วงการขึ้นดอกเบี้ยที่ผ่านมา ดอลลาร์สหรัฐ แข็งค่าขึ้นมากแค่ไหน ?
FED เริ่มกลับมาขึ้นดอกเบี้ยตั้งแต่เดือนมีนาคม ปี 2022 โดยขึ้นดอกเบี้ยอย่างรุนแรง และรวดเร็ว
จาก 0% ขึ้นมาเป็น 3.75% ภายในเวลาราว 8 เดือน
และนี่คือค่าเงินดอลลาร์สหรัฐ ในช่วงเวลา 8 เดือนนั้น
- เดือนกุมภาพันธ์ ปี 2022
1 ดอลลาร์สหรัฐ เท่ากับ 32.2 บาท
- เดือนตุลาคม ปี 2022
1 ดอลลาร์สหรัฐ เท่ากับ 38.4 บาท
หรือแข็งค่าขึ้นประมาณ 19%
แต่ทำไม การที่ FED ปรับดอกเบี้ยขึ้นในระยะหลัง ไม่ได้ทำให้ดอลลาร์สหรัฐแข็งค่าขึ้น ?
คำตอบก็คือ การปรับดอกเบี้ยขึ้นของ FED ในระยะหลัง มันสะท้อนไปที่ราคาตลาดเรียบร้อยแล้ว
ในช่วงที่ผ่านมา ดอลลาร์สหรัฐ แข็งค่าขึ้นอย่างต่อเนื่อง เพราะหลายคนคาดการณ์กันว่า FED จะต้องขึ้นดอกเบี้ยอย่างรุนแรงอีกในปี 2023 นี้
แต่สถานการณ์ล่าสุดคือ แม้ว่า FED จะมีการปรับดอกเบี้ยขึ้นก็จริง แต่เป็นการปรับขึ้นแบบชะลอตัว
จากที่เคยปรับขึ้นครั้งละ 0.75% ถึง 4 ครั้งติดต่อกัน
มาเป็นปรับขึ้นครั้งละ 0.5% และ 0.25% แทน
หรือเป็นการปรับขึ้น “ต่ำกว่า” ที่นักลงทุนคาดการณ์ไว้ในตอนแรก
และถ้ามองในมุมของประเทศไทย ที่เศรษฐกิจก็เริ่มฟื้นตัว และแบงก์ชาติของไทย ก็เริ่มปรับอัตราดอกเบี้ยขึ้นด้วยเช่นกัน ทำให้เงินเริ่มไหลกลับเข้าประเทศไทย และเงินบาทก็เป็นที่ต้องการมากขึ้น
นั่นจึงเป็นหนึ่งในเหตุผลที่ ดอลลาร์สหรัฐ ไม่ได้แข็งค่าขึ้นเมื่อเทียบกับเงินบาท แถมยังอ่อนค่าลงด้วยซ้ำ ในช่วงที่ผ่านมา
จาก 1 ดอลลาร์สหรัฐ เท่ากับ 38.4 บาท
มาเป็น 1 ดอลลาร์สหรัฐ เท่ากับ 34.1 บาท
สรุป
- อัตราดอกเบี้ยมีความสำคัญต่อเศรษฐกิจมาก
- ธนาคารกลาง ลดดอกเบี้ย เพราะต้องการกระตุ้นเศรษฐกิจ
- ธนาคารกลาง ขึ้นดอกเบี้ย เพราะต้องการปราบเงินเฟ้อ
- ดอกเบี้ยขึ้น เงินไหลเข้า และทำให้ค่าเงินประเทศนั้นแข็งขึ้น
พอเราเข้าใจเรื่องนี้ ต่อไปเราก็คุยกับเพื่อนเรื่อง ดอกเบี้ย ค่าเงิน บนโต๊ะอาหารได้ แบบที่ไม่ต้องอาย ว่าเราจะรู้ไม่จริงแล้ว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud -